Нешчарда (возера)

**Не́шчарда** — возера ў Беларусі, у басэйне ракі Дрысы. Знаходзіцца ў Расонскім раёне Віцебскай вобласьці, за 15 км на ўсход ад мястэчка Расонаў. Плошча паверхні возера складае 27,4&nbsp;км² (шостае паводле плошчы воднага люстэрка ў краіне). Даўжыня 11,9&nbsp;км, найбольшая шырыня 4,6&nbsp;км. Максымальная глыбіня дасягае 8,1&nbsp;м, сярэдняя&nbsp; складае 3,4&nbsp;м. Аб’ём вады 84,7&nbsp;млн м³. Плошча вадазбору 143&nbsp;км², паводле іншых зьвестак 170&nbsp;км². Даўжыня берагавой лініі 50,18 км (першае паводле працягласьці берагавой лініі ў краіне).

На паўночным беразе возера стаіць гістарычнае мястэчка Гарбачэва.

## Назва
Назва Нешчарда мае балтыйскае паходжаньне. У ёй вылучаюць прыстаўку «Не-» (якая сустракаецца і ў іншых гідронімах у рэгіёне — Нявежа, Няклея, Нядружна ды іншыя, а таксама ў летувіскіх гідронімах Nevėža, Nestrėvis і да т. п.) і балтыйскі корань *skard*-, зьвязаны зь лет. *skardis* 'круты схіл, бераг', *skardyti* 'адсякаць, адразаць, аддзіраць'.

## Апісаньне
Вадаём эўтрофны. У возера з розных бакоў упадае 7 ручаёў і рака Атлайская. Злучаецца пратокамі з азёрамі Доўгім, Круглым, Межнай. У паўднёва-заходняй частцы вадаёму бярэ пачатак рака Нешчарда (пратокамі злучаная з азёрамі Валуйскім, Расамачынскае, Сьвярынаўскае ды іншыя), правая прытока Дрысы, якая ўпадае ў Дзьвіну.

Нешчарда належыць да ліку параўнальна неглыбокіх, але вялікіх паводле плошчы азёраў. Катлавіна возера выцягнутая з поўначы на поўдзень і вылучаецца складанаю будоваю, пра што сьведчыць найпрацяглейшая сярод азёраў Беларусі берагавая лінія (50,18 км), а таксама безьліч затокаў і 3 выспы агульнаю плошчаю 0,23&nbsp;км². Берагі амаль на ўсім працягу нізкія, забалочаныя і пакрытыя хмызьняком; на асобных дзялянках паўднёва-ўсходняй і ўсходняй часткі&nbsp;— сплавінныя. Толькі на поўначы і поўдні да возера набліжаюцца марэнныя пагоркі вышынёю да 10—15&nbsp;м. На берагох возера месьцяцца вёскі Гарбачэва, Гальніца, Парэчча, Мурагі, Люцькава. Паблізу возера, празь вёску Гарбачэва, праходзіць аўтадарога  (граніца Расеі&nbsp;— Гарбачэва&nbsp;— Расоны&nbsp;— Каханавічы).

Найбольшыя глыбіні возера знаходзяцца па цэнтры абодвух плёсаў, на які возера дзеліцца вузкім перашыйкам. Найбольшая глыбіня&nbsp;— 8,1&nbsp;м&nbsp;— знаходзіцца ў паўночным плёсе, у паўднёвым глыбіні да 7&nbsp;м. Прыбярэжная частка дна шырынёю да 200&nbsp;м пакрытая пясковымі адкладамі, якія месцамі пашыраюцца да глыбіняў у 4—5&nbsp;м. У цэнтральнай частцы дно возера скрытае сапрапэлем.

## Флёра і фаўна
Агульная плошча зарастаньня возера невялікая&nbsp;— 22&nbsp;%, што тлумачыцца нізкаю празрыстасьцю вады і вузкаю літаральлю. Асноўную частку ў зарастаньні граюць паўзатопленыя віды расьлінаў, такія як трысьнёг, асака, маньнік. Расьліннасьць з плаваючым лісьцем пашыраная ў закрытых і плыткаводных затоках паўночнага плёсу. Шырыня паласы прыбярэжнай расьліннасьці ад 10 да 250&nbsp;м.

Іхтыяфаўна возера характэрная сямействамі карпавых ды акунёвых рыбаў. Тут водзяцца лешч, судак, шчупак, плотка, гусьцяра, вугор, сазан, язь, краснапёрка. У вадаём пэрыядычна запускаецца рыбны малёк. У возеры вядзецца прамысловы вылаў рыбы.

## Глядзіце таксама
* Сьпіс азёраў Беларусі

## Крыніцы

## Літаратура
* 
* 

Катэгорыя:Азёры Расонскага раёну
Катэгорыя:Басэйн Дрысы